CELEX: 62013TN0630
Language: el
Date: 2013-11-28 00:00:00
Title: Υπόθεση T-630/13: Προσφυγή της 28ης Νοεμβρίου 2013 — DK Recycling und Roheisen κατά Επιτροπής

1.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 31/15
            
         Προσφυγή της 28ης Νοεμβρίου 2013 — DK Recycling und Roheisen κατά Επιτροπής
   (Υπόθεση T-630/13)
   2014/C 31/27
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: DK Recycling und Roheisen GmbH (Duisburg, Γερμανία) (εκπρόσωπος: S. Altenschmidt, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο,
   
               —
            
            
               να ακυρώσει το άρθρο 1, παράγραφος 1, της αποφάσεως της Επιτροπής, της 5ης Σεπτεμβρίου 2013, σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11, παράγραφος 3, της οδηγίας 2003/87/ΕΚ (1) του Ευρωπαϊκού Κοινοβουλίου και του Συμβουλίου (C(2013) 5666, 2013/448/ΕΕ, ΕΕ L 240, σ. 27), καθόσον με αυτό απορρίφθηκε, αφενός, η εγγραφή των περιλαμβανόμενων στο παράρτημα Ι, σημείο Α και σημείο Δ, εγκαταστάσεων με αναγνωριστικό κωδικό εγκαταστάσεως DE000000000001320 και EL-new-14220-0045 στον κατάλογο των καλυπτόμενων από την οδηγία 2003/87/ΕΚ εγκαταστάσεων τον οποίο υπέβαλε η Γερμανία στην Επιτροπή κατά το άρθρο 11, παράγραφος 1, της οδηγίας 2003/87/ΕΚ, και, αφετέρου, οι αντίστοιχες προκαταρκτικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εν λόγω εγκαταστάσεις·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει κατ’ ουσίαν τα ακόλουθα:
   
               —
            
            
               Η προσβαλλόμενη απόφαση, κατά το μέρος που αφορά την προσφεύγουσα, είναι αντίθετη προς την οδηγία 2003/87/ΕΚ και προς την απόφαση 2011/278/ΕΕ (2). Επιπλέον, η απόφαση αυτή δεν συνάδει με την αρχή της αναλογικότητας και με τον Χάρτη των Θεμελιωδών Δικαιωμάτων της Ευρωπαϊκής Ένωσης. Επίσης, έχει ελαττωματική αιτιολογία.
            
         
               —
            
            
               Στο μέτρο κατά το οποίο η απόρριψη του αιτήματος δωρεάν κατανομής δικαιωμάτων υπέρ των εγκαταστάσεων της προσφεύγουσας στηρίζεται στο γεγονός ότι αυτή έτυχε εκ μέρους της Γερμανίας δωρεάν προσωρινής κατανομής δικαιωμάτων ως αντιστάθμιση μιας όλως εξαιρετικής καταστάσεως, η προσφεύγουσα διατείνεται ότι η κατανομή αυτή δεν αντιβαίνει στην απόφαση 2011/278, σε αντίθεση με όσα υποστηρίζει η Επιτροπή. Εν πάση περιπτώσει, η κατανομή δικαιωμάτων ειδικώς λόγω εξαιρετικών συνθηκών ως αντιστάθμιση υπερβολικών βαρών που οφείλονται στην εμπορία δικαιωμάτων καλύπτεται από τις εγγυήσεις του Χάρτη των Θεμελιωδών Δικαιωμάτων της Ευρωπαϊκής Ένωσης, και ειδικότερα από τα θεμελιώδη δικαιώματα της επιχειρηματικής ελευθερίας και της ιδιοκτησίας, καθώς και από την αρχή της αναλογικότητας.
            
         
               —
            
            
               Στο μέτρο κατά το οποίο η απόρριψη του αιτήματος δωρεάν κατανομής δικαιωμάτων υπέρ των εγκαταστάσεων της προσφεύγουσας στηρίζεται στο γεγονός ότι αυτή έτυχε εκ μέρους της Γερμανίας δωρεάν προσωρινής κατανομής δικαιωμάτων για την παραγωγή συμπυκνώματος ψευδαργύρου σε υψικάμινο της προσφεύγουσας βάσει ορισμένης υποεγκαταστάσεως εκπομπών διεργασίας, η προσφεύγουσα υποστηρίζει ότι η προσβαλλόμενη απόφαση είναι αντίθετη προς την απόφαση 2011/278 καθώς και ότι περιέχει αντιφατική και ανεπαρκή αιτιολογία.
            
         
               —
            
            
               Τέλος, η προσφεύγουσα υποστηρίζει ότι η προσβαλλόμενη απόφαση είναι αντίθετη προς τις επιταγές της χρηστής διοικήσεως κατά το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης. Προ της εκδόσεως της αποφάσεως, δεν παρασχέθηκε στην προσφεύγουσα δυνατότητα να διατυπώσει την άποψή της.
            
         
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).
   
      (2)  2011/278/ΕΕ: Απόφαση της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 2772] (ΕΕ L 130, σ. 1).